Rakúsky výrobca počítačových hier JoWood zaplatí 7 mil. eur za nemeckú spoločnosť Ravensburger Interactive Media GmbH, ktorá je dcérou rovnomenného koncernu na výrobu hračiek v Nemecku.
(SITA, APA) - Rakúsky výrobca počítačových hier JoWood zaplatí 7 mil. eur za nemeckú spoločnosť Ravensburger Interactive Media GmbH, ktorá je dcérou rovnomenného koncernu na výrobu hračiek v Nemecku. Ravensburger sa predajom sekcie počítačových hier sťahuje zo segmentu výroby softvéru a koncentruje svoje aktivity výhradne na oblasť hračiek. JoWood sa tak podľa predstaviteľov spoločnosti stane najväčším producentom zábavného softvéru v nemecky hovoriacej oblasti a zaujme piate miesto v rámci Európy.
Dohoda zahŕňa deväť oblastí výroby softvéru pre hracie konzoly a PC. Okrem toho získa JoWood aj licenčné práva na oblasti vývoja, marketingu a odbytu produktov. Ako uviedol člen predstavenstva pre oblasť financií Uwe Deisenhammer, JoWood očakáva od kúpy okrem iného aj zlepšenie hospodárskych výsledkov spoločnosti.
Výrobca zábavného softvéru dosiahol v prvom kvartáli tohto roku v medziročnom porovnaní 102-percentný nárast obratu na 14 mil eur. Zisk pred zdanením a úrokmi (EBIT) predstavoval 219 tis. eur, kým v prvom štvrťroku 2001 bol záporný na úrovni 794 tis. eur. Celkový výsledok koncernu vzrástol o 24 %, ale aj tak ostal negatívny 182 tis. eur.
© 2002, Autorské práva SITA a.s a uvedené agentúry. Všetky práva vyhradené. Opätovné vydanie alebo rozširovanie obsahu tejto obrazovky bez predchádzajúceho písomného súhlasu SITA a.s. a uvedených agentúr je výslovne zakázané.